Hnutie manosphere - zhluk blogov, webov a stoviek fór, ktoré sa venujú problematike mužov. Skupinu spája jedna spoločná vlastnosť - zlá skúsenosť so ženami, ktorými sa cítia nejakým spôsobom ohrození. Vysporiadajú sa s tým vnútornou nenávisťou (v lepšom prípade sťažovaním sa) voči ženskému pohlaviu. Patria medzi nich záletníci, aktivisti za mužské práva či nešťastne rozvedení muži.

Americký sociológ Brad Wilcox z University of Virginia tvrdí, že manželstvo je najlepšia vec, akú môže muž v živote urobiť. Je dobrá nielen pre neho, ale aj pre manželku, deti a celú spoločnosť. Vo svojom videu opisuje príbeh istého Douga Taulbeeho. Keď bol slobodný, nezaujímal sa o svet, nemusel platiť účty, žil u rodičov a pracoval za minimálnu mzdu vo fabrike.

Keď sa oženil v 19 rokoch, musel sa postaviť na nohy a o rodinu sa postarať. Dal výpoveď a nastúpil do armády, kde zarábal veľmi slušne. Kúpil si dom a sociálne poistenie pre rodinu mu platila armáda. Keď mal šancu na kariérny postup, zobral to, aby zarobil lepšie a dokázal sa o rodinu postarať.

„Manželstvo má transformačný efekt na správanie, emočné zdravie a finančnú stabilitu ľudí, predovšetkým mužov,“ tvrdí sociológ. Namiesto toho, aby Doug trávil dni s kamarátmi a opíjal sa, venoval sa rodine. Bary a nočné podniky vymenil za návštevu kostola.

„Ženatí odpracujú do roka o 400 hodín viac a zarobia o 20 percent viac ako single muži ,“ vraví B. Wilcox. Štúdia z Harvardu tvrdí, že ženatí muži sú lojálnejší voči zamestnávateľovi, a to aj v prípade, že sa im rysuje iná práca. Po svadbe muži prevezmú novú identitu a ide o posledný „rituál prechodu do mužnosti“, tvrdí sociológ Steven Nock. Dodáva, že manželstvo podnecuje zodpovednosť v mužoch, dáva im zmysel pre ich status vo svete.

Manosphere, opak feminizmu

Video o pozitívnom význame manželstva vyvolalo v nemalej skupine mužskej populácie zdesenie a nesúhlas. Títo muži sa združujú predovšetkým na webe, píšu blogy a zdieľajú si videá a podcasty.

Jedným z mnohých je kanál „Turd Flinging Monkey“ na Youtube. V ňom imaginárna opica upozorňuje mužov, že v modernom feministickom svete strácajú dominanciu a vlastnú kontrolu nad životom, upozornil týždenník The Economist. Tento youtube kanál je len maličkou zložkou stále rastúcej skupiny mužov, ktorých spája pojem „manosphere“.

Do aktivizmu patrí napríklad hnutie Men Going Their Own Way (MGTOW), teda „Muži to robia po svojom“, v ktorom online bratstvo tvrdí, že manželstvo zlyháva z pohľadu nákladov a výnosov, muži sú utláčaní a diskriminovaní. Prečo sa vôbec ženiť, ak sa žena neskôr s mužom rozvedie a zoberie mu polovicu majetku, deti a on musí platiť alimenty? Neoficiálna obchodná značka hnutia je „zachrániť muža a stop ženeniu sa“.

Ide o akúsi online zónu, v ktorej členovia komunity riešia otázky, ktoré je im nepríjemné riešiť pri pive. Témy sa týkajú postavenia mužov a mužskosti ako protipólu k radikálnemu feminizmu. V roku 2009 bola založená aj webstránka AVoiceForMen.com, za ktorou stojí kamionista z Texasu Paul Elam.

V nej poukazuje na to, že s mužmi sa v spoločnosti vo všeobecnosti zaobchádza oveľa neférovejšie ako v prípade žien: muži sú častejšie obviňovaní z vymysleného sexuálneho obťažovania, vo väzení strávia v priemere o 63 percent viac času ako ženy (myslí sa vymeraný trest) a v USA navštevuje vysoké školy o 12 percent žien viac ako mužov.

Muži tu riešia nespravodlivé otcovské práva po rozvode, diskrimináciu na pracovnom trhu, nájde sa tu aj skupina zarytých odporcov manželstva (ide zvyčajne o chlapov po rozvode alebo láskou zbitých jedincov).

Osobitnou skupinou sú napríklad mužské obete znásilnenia či zneužitia, na ktoré sa verejnosť pozerá skôr s posmechom, a preto sa boja prehovoriť.

Najpočetnejšia skupina sú casanovovia alebo tí, ktorí ich obdivujú a chcú sa nimi stať. Radi sa pochvália „zárezmi“ po sobotňajšej noci a neváhajú rozdávať psychologické rady a skúsenosti ako zbaliť ženy v bare (k tejto skupine sa vrátime neskôr).

Skupinu týchto mužov spája jedna spoločná vlastnosť - zlá skúsenosť so ženami, ktorými sa cítia nejakým spôsobom ohrození. Vysporiadajú sa s tým vnútornou nenávisťou (v lepšom prípade sťažovaním sa) voči ženskému pohlaviu a kompenzujú si to anonymnými spoveďami na fórach, pretože vedia, že ich komunita pochopí.

Ženy sú pre mnohých z nich handry, menejcenné prostriedky na ukojenie sexuálnej túžby. Ide často o frustrovaných chlapov, ktorí sú buď málo atraktívni, alebo hanbliví, aby oslovili ženu. Najčastejšie pohoreli v manželstve alebo partnerstve.

Skupina, ktorá vraví o mýte mužskej sily

Vstup do komunity je niečo ako vstup do Matrixu (podľa kultového filmu z roku 1999). Každý muž má na výber dve pilulky. „Vezmeš modrú pilulku - príbeh sa končí, prebudíš sa v posteli a ver si čomu len chceš. Zoberieš červenú pilulku - zostaneš v ríši divov a ja ti ukážem, ako hlboko vedie králičia nora,“ povedal vo filme Morpheus Neovi.

Králičou norou je v ponímaní komunity tvrdá realita, v ktorej ženy riadia svet, ale v skutočnosti sú obeťami muži, ktorí sa nesmú sťažovať. Zástancovia Red Pill (červenej pilulky) sú novodobou skupinou, ktorej názory hraničia s konšpiráciou. Najväčšia časť z nich sa združuje v skupine The Red Pill na sociálnej sieti Reddit. Ich počet neustále rastie, aktuálne má 160-tisíc členov (v roku 2012 to bolo len 19 členov).

Táto skupina ľudí si vytvorila sociálnu bublinu s podobnými názormi a buduje v sebe úbohú mizogýniu (chorobný odpor k ženám). Na prvý pohľad bezvýznamné problémy odhaľujú, že v skupine sa rodia konšpiračné teórie, ktoré miešajú hnev a zvedavosť.

Muži tam nadávajú na feministky, dajú sa tam nájsť rady ako menej masturbovať, teórie o tom, prečo ženy snívajú o znásilnení, opisy hádok s priateľkami (manželkami) až po cvičné plány a diéty. Zbežným čítaním pochybujete, že takéto názory prežívajú v modernom svete 21. storočia.

Sociologička Barbara Risman z University of Illinois v Chicagu pre týždenník The Economist povedala, že ide o rastúce obavy mužov v dobe, keď už ženy nie sú pripútané k sporáku, sú slobodnejšie, cestujú a dokážu si zarobiť. Muži čelia pocitom, že v ženskom svete sú postrádateľní. „Je to pocit mužov, že strácajú dominanciu,“ povedala.

Pred tromi rokmi zverejnil psychológ Joshua Hart výskum, z ktorého vyplynulo, že sexistické správanie je vo väčšine prípadov zapríčinené nedostatkom sebavedomia. Napríklad v práci mužské ideály o krehkých ženách narážajú na skutočnosť, že slabšie polovičky môžu byť výkonnejšie a schopnejšie ako oni. A práve tento konflikt predstáv s realitou v mužovi vyvoláva úzkosť a neistotu, čo následne vedie k diskriminačnému prístupu.

Mizogýniu je najlepšie badať na sociálnych sieťach cez množstvo nenávistných a diskriminačných príspevkov voči ženám. Rozmáha sa fenomén revenge porna (zverejnenie súkromných videí alebo fotiek bez povolenia ženy), preto sa darí stránkam ako 4chan. Ženy sú častou obeťou sexuálneho obťažovania v online svete a feministky čelia vyhrážkam fyzického násilia.

Feminizmus (nehovoríme o radikálnom), prípadne feministická poznámka, je v spoločnosti stále nežiadúca. Pritom zámerom feminizmu je podporovať rovnaké možnosti pre mužov a ženy bez toho, aby sa vzdali svojich biologických predispozícií. Naučiť ženy myslieť a konať slobodne a najmä ich povzbudiť k tomu, aby vyjadrovali svoje názory a snažili sa ich presadiť.

Feministky sa nesnažia mužov odsunúť na vedľajšiu koľaj, usilujú sa len o rovnocenné postavenie žien. Práve to členovia hnutia Manosphere nechápu, alebo nechcú pochopiť. Považujú slobodné konanie žien a ich rozhodnutia za hrozbu.

Skvelú esej pred troma rokmi napísala nigérijská spisovateľka Chimamanda Ngozi Adichie, ktorá sa hrdo hlási k feminizmu. V nej tvrdí, že v spoločnosti stále pretrvávajú stereotypy, v ktorých chlap má byť tvrdý a keď je sukničkár, je v zásade frajer. Dievčatá majú byť úslužné a ticho.

„Učíme dievčatá, aby boli nenápadné. Hovoríme im: Môžete mať veľké ambície, ale nie príliš veľké. Mali by ste chcieť byť úspešné, ale nie zase veľmi úspešné, lebo zastrašíte mužov. Pretože som žena, očakáva sa, že budem chcieť vstúpiť do manželstva. Manželstvo môže byť zdrojom radosti a lásky a vzájomnej podpory, ale prečo dievčatá učíme, aby túžili po manželstve a neučíme to isté aj chlapcov? Robíme z dievčat vzájomné súperky, nie kvôli zamestnaniu alebo úspechu, čo môže byť podľa mňa dobrá vec, ale kvôli záujmu mužov. “

Keď postoje budujú americké braky

Je logické, že doba sa zmenila a ženy si uvedomujú svoju silu a slobodu. Vzdor žien však hnutie manosphere považuje za zlo proti tradičnej spoločnosti.

Príklad: Muži s kočíkmi sú niečo, čo naši rodičia nezažili. Žili v časoch, keď muža definovali fúziky a takzvaná mužnosť, čo sa kedysi schovávalo pod pojem „byť macho“. Chlap ako má byť, má rozhodujúce slovo a má mať na všetko odpoveď.

Žena je doplnok, ktorý sa má starať o deti a zabezpečiť ich výchovu. Ženské práce sa muža netýkajú a s dieťaťom (ideálne chlapcom) bude maximálne chodiť na futbal, aby z neho niečo bolo. No tento postoj je preč a macho sa stal už synonymom pre obmedzenca.

Toto mylné vnímanie partnerstva (manželstva) u mnohých mužov budujú romantické americké béčkové filmy. Príkladom je urevaná manželka, ktorá vo filme s dieťaťom na rukách čaká po náročnej misii muža - astronauta alebo muža, ktorý sa vráti po rokoch z väzenia. Samozrejme, vo filmoch nechýbajú obrazy ideálnej rodiny na tichej ulici, kde žena chystá večeru pre rodinu a začervená sa, keď ju muž pochváli.

Realita je ale iná. Muži sa stretávajú s tým, že manželky sa nesprávajú ako v romantických filmoch (platí to aj naopak), hádajú sa s nimi, potenciálne partnerky neprídu na rande alebo ich podvedú. Mužom sa rúca tradičný svet.

Denník The Guardian sa pred pár mesiacmi rozprával so zakladateľom skupiny The Red Pill, ktorý tento predpoklad potvrdil. „Keď som bol mladý, hľadal som si partnerku, ale všimol som si, že rande je hra, na ktorú ma rodičia ani filmy nepripravili. Bol to veľmi nepríjemný zážitok,“ povedal administrátor stránky.

„To, čo som videl vo filmoch, že stačí mať dobré srdce a byť sám sebou, nestačilo. Pre pekné a milé dievčatá som nebol atraktívny,“ priznal admin, ktorý používa pseudonym Morpheus Manfred. Manosphera sa pre neho stala náhradným otcom, ktorého nikdy nemal.

„Chceli sme miesto, kde by ľudia diskutovali o mužských témach bez toho, aby čelili rovnakému verejnému zahanbeniu, aké sa deje na sociálnych sieťach. Feministky sú pripravené okamžite vystreliť, ak sa pokúšate spochybniť niečo, čo považujú za zlé,“ dodal.

Pre úplnosť je nutné povedať, že na sociálnej sieti Reddit existuje aj ženská verzia hnutia Red Pill Women, ktorá má 14-tisíc členiek a jej cieľom je nájsť dobrého muža a podriadiť ho žene.

Skupina, ktorá chce ženy využiť

Zlé skúsenosti s balením žien prilákali na tieto fóra mnoho mužov, aby sa podelili o vlastné skúsenosti. Sklamaní muži často followujú takzvaných pick-up artists. Inými slovami mužov, ktorí milujú zdolávať prekážky a v balení žien sa vyžívajú. Ide o chlapov, ktorých najlepšie charakterizuje Barney Stinson zo seriálu How I Met Your Mother.

Ich hlavným predstaviteľom je Roosh V, 37-ročný atraktívny Američan Daryush Valizadeh, ktorý má Youtube kanál a blog, na ktorých rozdáva psychologické rady, ako byť alfa samcom, byť pri balení žien sebavedomý a asertívny a neunudiť ženu k smrti.

Roosh V Zdroj: Rooshv.com

Preslávil sa 15 knihami, v ktorých radí chlapom, ako zbaliť a dostať do postele ženy. Šlo o prepracovaný marketing, pretože každú knihu zacielil na nejaký trh - ako zbaliť Ukrajinky, Dánky, baby z Lotyšska, Estónska, Poľska či Islandu. Nezabudol ani na ženy z Brazílie, Kolumbie či Argentíny. Zabezpečil si tým šikovne ohlas a nenávisť žien po celom svete.

Začiatkom roka to ale prepískol, keď sa venoval téme, ako zastaviť znásilňovanie žien. Vyhlásil, že je potrebné znásilnenie legalizovať, ak sa žena nachádza na súkromnom pozemku muža.

Táto akcia mu zaistila publicitu po celom svete a desiatky tisíc ľudí v rôznych krajinách podpisovali petície, ktoré mu mali zakázať vstúpiť na ich územie. Akciu ešte vyhrotil, keď zvolal v 43 krajinách stretnutia svojich fanúšikov a názorových stúpencov.

Výsledok bol ten, že na internete skupina Anonymous zverejnila jeho adresu vo Washingtone a telefónne číslo. Starostovia v Kanade, kde sa mal meeting uskutočniť, mu zakázali vstup, miestne ženy- boxerky sa vyhrážali fyzickým útokom.

Stretnutie nakoniec musel zrušiť, pretože sa obával o bezpečnosť a narušenie súkromia účastníkov. Z frajera sa stal nechcene úbožiak, ktorý nakoniec vyhlásil, že reči o zlegalizovaní znásilnenia myslel ako paródiu.

Tento človek prezentuje v modernom šate presne typ muža s názormi spred 50 rokov. Svojim fanúšikom napríklad odporúča, aby šli baliť ženy do chudobnejších krajín (myslel tým východnú Európu a Latinskú Ameriku), pretože tam sú ženy ľahšie manipulovateľné.

Články typu 5 dôvodov, prečo randiť so ženou, ktorá má problémy s jedením či články o intelektuálnej menejcennosti žien jeho popularitu len vyšperkovali. Ideálny model je pre neho žena, ktorá je povoľná, tichá, ambiciózna a chudá. Chlap má byť správny macho, ktorý má byť dominantný a ženu riadiť.

Keď o jeho komentároch napísala publicistka Lindy West článok pre denník The Guardian, spustila sa na ňu lavína vyhrážok a vulgárností a priali jej, aby ju niekto poriadne znásilnil.

Tak či onak, tento človek prezentuje spiatočnícke názory, ktoré s obľubou počúvali tisíce mladých teenagerov a združujú sa okolo neho. Na technikách a tipoch na úspech u žien nie je samozrejme nič zlé, hoci takéto blogy a sociálne siete typu zoznamky Tinder podporujú trend hook-up kultúry (sexu na jednu noc).

Problém sú skôr skreslené zovšeobecňujúce názory o ženách ako o menejcennom pohlaví. Keď sa to prepískne, môže to skončiť až tragikomicky ako v prípade dvoch Američanov: Jareda Rutledgiho a Jacoba Owensa.

The Game v malom americkom mestečku

Popularita pick-up artistov, akým je Roosh V, začala narastať v roku 2005, keď vyšla kniha The Game od novinára Neila Straussa. Ide o akúsi bibliu každého zvodcu, ktorá naozaj nie je zlá, ak ju beriete s rezervou. Opisuje efektívne stratégie zvodcu, ktoré môžu pomôcť neskúseným mužom pochopiť ženské vnímanie. Práve táto kniha bola pri zrode kariér mnohých sukničkárov, ktorí si založili blogy a vnímanie žien si vysvetlili po svojom.

Kniha odštartovala úspechy v balení J. Rutledgovi a jeho parťákovi J. Owensovi, ktorých oslovil New York Magazine. Títo mladíci patria rovnako do skupiny manosphere a magazín sa snažil pochopiť, ako vnímajú ženy a prečo sa vyspali s desiatkami žien bez toho, aby zatúžili po viazaní sa.

Na spoločnom blogu opisovali intímne chvíle, ktoré zažili so ženami, s ktorými strávili noc. Ženy a ich výkon hodnotili v excelovskej tabuľke a pripojili ich krátky popis. Neskôr začali s podcastami. Ich koncepcia bola pomerne jednoduchá. Dvaja chlapíci sedia v obývačke na gauči, popíjajú whisky a debatujú, čo zažili, aké stratégie použili, hodnotia ženy a radia menej skúseným fanúšikom, ako sa to robí.

Keďže mestečko Asheville v Severnej Karolíne má len 80-tisíc obyvateľov, ženy sa v popisoch na blogoch spoznali. Neskôr vyšiel blog, v ktorom niekto prezradil identitu oboch mladíkov. Ženy nelenili a spísali petície a keďže títo casanovovia vlastnili kaviareň, ľudia ju bojkotovali.

Problémom nebol až tak hook-up životný štýl oboch Američanov. Mladé dievčatá predsa s nimi išli do postele dobrovoľne. Problém bol ten, že Jared s kamošom ženami vo všeobecnosti opovrhovali a riešili klasické stereotypy, ktoré ich evidentne bavili: ženské zmýšľanie, logika u žien nie je silnou stránkou či panika žien, keď starnú a nemajú partnera.

To všetko ich tešilo a využívali to v plnej miere vo svoj prospech, opisovali v blogoch, kde mali základňu fanúšikov.

Po pol roku od incidentu sa redaktorka New York Magazinu Rachel Monroe stretla s Jaredom, ktorý údajne prešiel vnútornou premenou. To, čo ho viedlo k tomu, že mal potrebu využívať ženy na sex, pripisuje výchove. Jeho otec bol podľa neho beta samec, ktorý si neveril a syna nedokázal naučiť, ako byť sebavedomým, charizmatickým a cool človekom.

Jared chodieval do kostola a sex bol v rodine tabu. Nehovorilo sa o ňom. Mnohé veci sa preto s kamošmi naučil z porna. Bol hanblivým a ešte vo veku 24 rokov panic. Neskôr si našiel partnerku, ktorá mu mala byť súdená. Lenže rozišli sa. On zanevrel na náboženstvo a prečítal si spomínanú knihu The Game, ktorú jednoducho zo zábavy aplikoval v praxi.

Keďže pracoval v kaviarni, darilo sa mu. Naučil sa so ženami rozprávať, naučil sa flirtovať a hovoriť veci, ktoré nie sú ženám najpríjemnejšie - princíp znížiť im sebavedomie vo svoj prospech. Z excelovských tabuliek vyplýva, že v roku 2012 sa Jared vyspal s troma ženami, o rok neskôr so 17 a v roku 2014 s 22 ženami.

Lenže povrchné vzťahy sa mu vypomstili. Po citovej stránke otupel a stále viac a viac pociťoval nenávisť a podceňovanie žien. „Najťažšou vecou v hre je nenávidieť ženy za to, že môžu byť tak hlúpe," povedal.

Po incidente si obaja znepriatelili celé mesto. Odčiniť to chceli peniazmi, ktoré sľúbili darovať neziskovej organizácii, ktorá sa venuje prípadom znásilnených žien. Centrum ich peniaze odmietlo. Predaj kávy sa prepadol, v meste sa proti nim konalo niekoľko protestov a mladíci z maličkého mestečka museli kaviareň nadobro zavrieť.